Papersnake/gushiwen huggingface dataset:
送西域丁鹤年兵后还武昌省亲墓 其二
来复（明代）

燕云何处是并州，赤壁矶头问去舟。海阔山长羁旅梦，天荒地老死生愁。

他乡寒食身千里，故陇斜阳土一抔。为语东归华表鹤，英雄馀骨几人收？
梅花为风雨所残三绝 其三
周紫芝（宋代）

先生旧日经行处，闻有寒枝笑晓林。便倩东风吹雨去，急携藜杖与僧寻。
贺新郎（郡宴和韵）
刘克庄（宋代）

草草池亭宴。又何须、珠韝络臂，琵琶遮面。宾主一时词翰手，倏琵龙蛇满案。传写处、尘飞莺啭。但得时平鱼稻熟，这腐儒、不用青精饭。阴雾扫，霁华见。
使君偿了丰年愿。便从今、也无敲扑，也无厨传。试拂笼纱看壁记，几个标名渠观。想九牧、闻风争羡。此老饱知民疾苦，早归来、载笔薰风殿。诗有讽，赋无劝。
过此极宫感道士卓玘遗迹因赋诗以续诸公哀辞
孔武仲（宋代）

武库精兵接混茫，挥犀余论意何长。
丹台此日归仙籍，紫极他年记道场。
暂别鬓毛浑老大，再来风月愈凄凉。
不须陨涕悲邻笛，亦对松筠为感伤。
次禹弼同游滕王园池之韵 其四
黄裳（宋代）

洪都山水北宫西，不似元婴未解迷。客去寻春人已往，惊猿空有晓来啼。
戊午七月自大梁东归感喟成诗用以自赠二首 其一
赵虹（清代）

飘零淮楚逾河朔，转徙幽州更大梁。迢递关河双去雁，古今岐大几亡羊。

时无燕赵悲歌士，坐有邯郸挟瑟倡。但得翠娥深劝酒，不辞酩酊罄清觞。
赠石台问长老二绝〈并叙〉
苏辙（宋代）

石台长老问公，本成都吴氏子，弃俗出家，手书《法华经》，字细如黑蚁，前后若一，将诵之万遍，虽老而精进不倦，胁不至席者二十有三年。
余来高安，以乡人相好，盖余懒而好睡，见之惕然自警，因赠之二小诗云。
法达曾经见老卢，半生勤苦一朝虚。
心通口诵方无碍，笑把吴鸾细字书。
〈蜀中藏经，往往有古仙人吴采鸾细书经卷，精妙可爱。
〉蒲团布衲一绳床，心地虚明睡自亡。
长伴空中月天子，东方行道到西方。
木鱼
释师观（宋代）

敲空作响人皆听，听听之时非是声。
海藏龙宫留不住，却来个里现全身。
正仲访余棠溪帅初来会正仲时余欲归阆风未能
舒岳祥（宋代）

晴云高举雪云低，日日占天候不齐。
菘白僵成蒋白笋，麦黄淹作韭黄虀。
江湖吐日鼋晞甲，山路成泥兽印蹄。
老去欲休官不许，夜来魂梦旧山豀。
四美亭诗为大司成程舜敷作四首 其四
皇甫汸（明代）

周家重雍馆，汉室俨陪京。清旷多新苑，繁华总旧城。

山疑瞻岱意，台即舞雩情。别有群英乐，非关胜美并。
宿野人家
朱松（宋代）

梦里沧波摇一叶，觉来正受肩舆兀。人家一宿晚可投，新席槁舆香更滑。

霜前䆉稏收百亩，稚子新能牧鹅鸭。我生本是个中人，挟策久矣犹能说。
过九江追悼李子威太守
丁鹤年（元代）

瓣香遥拜九江城，太守精神日月明。
叔侄并归忠义传，江山不尽古今情。
潮回湓浦声犹怒，云起炉峰气未平。
生死总魁天下士，丈夫端不负科名。
题桃源
佚名（宋代）

忆前复入武陵溪，野水微茫烟树迷。
岩闭不闻仙犬汰，山深惟听鹧鸪啼。
神仙悬隔今非昔，乌兔循环东复西。
应向洞中存隐迹，芳名留与后人题。
题河中鹳雀楼
张乔（唐代）

高楼怀古动悲歌，鹳雀今无野燕过。
树隔五陵秋色早，水连三晋夕阳多。
渔人遗火成寒烧，牧笛吹风起夜波。
十载重来值摇落，天涯归计欲如何。
观文殿学士赵公挽词 其三
楼钥（宋代）

麾节称循吏，三朝蔼政声。治如黄霸最，心慕伯夷清。

诸道俱遗爱，两川尤著名。起家临制阃，更羡锦衣荣。
句
苏易简（宋代）

天赋九华名状别，岧峣胜概压诸方。
涌泉寺八咏 其五 寒松戛汉
孙传庭（明代）

郁彼千岁枝，偃盖寒光映。奇耸龙鹤形，冷具霜雪性。

长风拂汉来，谡谡动清听。铿声散寥廓，寥廓如相应。
饮寓隐
陈造（宋代）

轩亭晓清旷，行乐未妨频。
无客不堪醉，有花长是春。
凭栏尚红药，结伴擅芳辰。
笑驻凌波步，香分折角巾。
莺声殊自健，杏子况尝新。
仰止宗英伯，来为郑驿宾。
言辞独乐乐，仍命可人人。
鸿弄舞时影，梁蜚歌处尘。
棋枰谁得隽，诗笔自疑神。
欹倒何妨屡，歌呼却甚真。
升沈塞上马，容易鬓如银。
奈许追欢地，回头迹便陈。
十五日看梅花上雪销已尽 其二
虞俦（宋代）

素面青娥月里回，舞阑香汗粉融腮。洗妆懒趁霜钟早，直待扶桑金镜开。
和杨公济钱塘西湖百题 其五十五 白沙泉
郭祥正（宋代）

幽泉出白沙，流傍野僧家。欲试甘香味，须烹石鼎茶。
詹东图进士以所刻石书见示为成二绝赠之 其一
王世贞（明代）

题罢江东幼妇碑，公车二月到京师。十三经就如登石，除却中郎更有谁。
赵象庵舍人招至悦性僧楼观太液池荷花前四日间法梧门学士已邀兰雪国博来游有诗次其韵
陶章沩（清代）

金牛湖上看花日，棹舟往往凌晨出。狂飙吹我堕尘土，五载回头计全失。

荷花岁岁能一红，人生渐渐成老翁。勿论卿相难到手，拖朱曳紫终成空。

平生自叹诗在口，有似风蝉咽堤柳。长吟无用不救饥，岂若此中惟饮酒。

舍人清福山僧齐，念年宦隐居城西。花轩竹榭乐不足，来看干顷红琉璃。

禅关昼敞凉风入，冉冉绿雾沾衣湿。四围云水绕阑香，万个娉婷向人立。

可怜此乐只片时，愿具井硙从禅师。谁知二客好怀抱，先我已作游仙诗。
冯异
徐钧（宋代）

旧是起兵时主簿，今为大树下将军。
若看劝帝施恩语，何独区区战伐勋。
燕居
常建（唐代）

青苔常满路，流水复入林。
远与市朝隔，日闻鸡犬深。
寥寥丘中想，渺渺湖上心。
啸傲转无欲，不知成陆沉。
有怀
姚士陛（清代）

但分离处即天涯，若个离家不忆家。自笑欲归归未得，也将归信卜灯花。
白石岩
徐照（宋代）

一石入遥天，千峰叠在前。
人行不到处，仙去未多年。
窦暗云生像，檐斜日照泉。
皇朝宣赐物，弟子尚相传。
颂古二十六首
释嗣宗（宋代）

舒无踪，卷无迹，日午晴空轰霹雳。
衲子惊迷失路头，神号鬼哭知何极。
涧南园即事贻皎上人
孟浩然（唐代）

弊庐在郭外，素产唯田园。
左右林野旷，不闻朝市喧。
钓竿垂北涧，樵唱入南轩。
书取幽栖事，将寻静者论。
垂虹桥三首 其三
萧立之（宋代）

三百里湖桥柱西，谁将并剪上秋机。短船不爱闲风月，载得吴松落照归。
偶得二首 其一
项安世（宋代）

水边杨柳秃𧤺沙，路上寒梅噤未花。欲识乾坤生物意，桑根麦子已含芽。
别昭平
邹浩（宋代）

江山本无情，别去亦何语。
向来爽气中，食息三月许。
平非吾所求，去非吾所御。
回首谢江山，吾今若轻举。
秋热呈李太史
伍瑞隆（明代）

往年山村九月尽，紫菊渐渐迎霜开。今年秋尽尚酷暑，花不见菊先见梅。

霏霏江树暖逾绿，炎蒸郁毒来相催。田夫汗落走赤日，荷镰吐气行尘埃。

官愁吏惨田野泣，燔柴日日徒空回。耕田终岁不百亩，一半天火焚如灰。

纵有不焚好收割，悬知晚造无蒿莱。刑名公子食面饼，青苗虽重何足哀。

况乃有客通六籍，金山万丈高崔嵬。莫耶在手任君使，阶下剖割如风雷。

天穷地变人事改，耕食凿饮岂易哉。赖有清狂李供奉，时时招醉赏花杯。
和范待制秋日书怀二首游自七月病起蔬食止酒
陆游（宋代）

故人无字寄相思，敢向穷途怨不知。
老病已全惟欠死，贪嗔虽断尚余痴。
数茎雪鬓江湖远，九转金丹日月迟。
畲粟山苗俱可饱，明年东去隐峨眉。
赠郑员外
陶翰（唐代）

骢马拂绣裳，按兵辽水阳。西分雁门骑，北逐楼烦王。

闻道五军集，相邀百战场。风沙暗天起，虏骑森已行。

儒服揖诸将，雄谋吞大荒。金门来见谒，朱绂生辉光。

数年侍御史，稍迁尚书郎。人生志气立，所贵功业昌。

何必守章句，终年事铅黄。同时献赋客，尚在东陵傍。
五月
高斯得（宋代）

五月出师时，老臣抱忧惧。
端荚问詹尹，愿告吉凶故。
卦得明夷问，惊愕不敢露。
庸知三日后，日眚大可怖。
天象与人占，真如相对语。
师出无寸功，败书常踵路。
世道复谁论，当局委而去。
更令水中输，袅袅擎槃露。
秋风日以高，吾未得死所。
授笔识蓍辞，泪血满襟素。
睡燕
谢宗可（元代）

补巢衔罢落花泥，困顿东风倦翼低。
金屋昼长随蝶化，雕梁春翼怕莺啼。
魂飞汉殿人应老，梦入乌衣路转迷。
却怪卷帘人唤醒，小桥深巷夕阳西。
亦息渴儿华言热海
陈诚（明代）

千崖万壑响流泉，一海中宽纳百川。
沙浅浪平清见底，烟消岸阔远无边。
空传仙驭来三岛，应有遗珠汤九渊。
今夜客槎堤畔宿，月光如水水如天。
李驸马歌 其一
王世贞（明代）

花底红藤引碧油，青春都尉正风流。妆成弄玉俱调管，埒就铺金对赌筹。

却笑大功坊里客，犹烦十指觅封侯。
风
李峤（唐代）

解落三秋叶，能开二月花。
过江千尺浪，入竹万竿斜。
颂古三十八首
释慧方（宋代）

挂拂亲遭喝，当下舌头脱。
把起便相呈，为君重提掇。
要知三日聋，大地如尘末。
西渡亭别罗郢州
项安世（宋代）

十七年间四别离，江南江北几驱驰。相逢转觉工夫密，不作寻常血气衰。
七夕
唐彦谦（唐代）

会合无由叹久违，一年一度是缘非。

而予愿乞天孙巧，五色纫针补衮衣。
游楚州天庆观观高道士琴棋
张耒（宋代）

颓垣苍苍锁乔木，草满荒庭不容足。
坏檐破壁秋雨余，蛛网容容风满屋。
黄衣道人出迎客，野态生疏脱拘束。
围棋尽扫一堂空，烹茶旋煮新泉熟。
弹琴对客客卧听，悦耳泠泠三四曲。
离骚幽怨松风悲，流水潺浮履霜哭。
日斜携手步空廊，鸣鸠相呼竹间宿。
黄昏门闭人语绝，空殿幽幽掩微烛。
我生资身最淡薄，每厌烦歊幸幽独。
何当不踏朝市尘，长伴高人种松菊。
五丁峡别衡崐
任瀚（明代）

峡天猿啸万山秋，御宿相逢转别愁。
后会知谁先白发，清时劳汝问沧洲。
胡床对月此村夜，霜杵捣衣何郡楼。
闻道西京最萧瑟，可堪归路曲江头。
采莲子
皇甫松（唐代）

船动湖光滟滟秋，
贪看年少信船流。
无端隔水抛莲子，
遥被人知半日羞。
上杜使君
贯休（唐代）

为鱼须处海，为木须在岳。一登君子堂，顿觉心寥廓。

右听青女镜，左听宣尼铎。政术似蒲卢，诗情出冲漠。

从来苦清苦，近更加澹薄。讼庭何所有，一只两只鹤。

烟霞色拥墙，禾黍香侵郭。严霜与美雨，皆从二天落。

苍生苦疮痍，如何尽消削。圣君新雨露，更作谁恩渥。

即捉五色笔，密勿金銮角。即同房杜手，把乾坤橐籥.

休说卜圭峰，开门对林壑。
题钱舜举春社图和子白作
彭兆荪（清代）

黄鸦谷谷鸠雨晴，十家五家挈队行。神钱花鼓各沾醉，纸上一片酣嬉声。

斜阳万条翠陇明，前后人影交欹倾。桃花如云拦路迎，千红笑与酡颜争。

社公酒足神应享，禾黍今春定丰穰。归来稳卧三重茅，不怕催租打门响。

玉潭画人兼画神，一一想见羲皇民。如金王度不可仿，绘此熙皞尧天春。

不隔南阡与东亩，太和盎盎歌盈阜。须知天子万年觞，只视春农一杯酒。

鄙人家住东吴东，桑柘亦有蓬蒿宫。三升治聋看人醉，醒眼妒煞鸡皮翁。

姜棱瓜区都卖却，牛王庙前乡梦恶。无田无酒我不惜，惜此身当太平日。

不然摹取先生笔，身入图添我一。有手不把犁与锄，请君卷却春社图。
次韵呈南嘉
曹勋（宋代）

塞北初辞虏，泉南滥总戎。
请缨怀壮节，横槊愧家风。
草木年华晚，关河鼓角雄。
何当一笑粲，要赋马群空。
杂诗四首答郑生 其一
丘逢甲（清代）

洪水昔降灾，天下困沉溺。上巢下营窟，非不工避匿。

大鸟呼大兽，出与人相迫。死者鱼鳖游，生者鸟兽食。

天生群圣人，畀各尽天职。水平鸟兽去，用教民稼穑。

茫茫大地中，乃始有中国。此岂托空言，要在奋神力。

蚩蚩者彼民，实具愚下质。嬉游幸无事，事至徒叹息。

由来天下事，任者在豪杰。
临江仙
张伯寿（宋代）

瑞气薰城春色早，光生帘幕飞浮。五陵应是产风流。冰清兼玉润，轩冕一时游。

已得长生元妙术，庄椿不数春秋。徐卿一醉百无忧。但知从此去，衮衮出公侯。
橘林
张嵲（宋代）

后皇毓珍木，翠盖如停云。
徠服兹南土，素艳方氛氲。
眷言在深固，非用似封君。
偈颂四十二首 其十三
释祖先（宋代）

一夏九十日，今朝喜圆满。拈得巩县茶瓶，摵碎饶州瓷碗。

冷笑布袋，平欺懒瓒。天堂不拘，地狱不管。空腹高心担片板，无端瞎却顶门眼。
采莲曲
何应龙（宋代）

采莲时节懒匀妆，日到波心拨棹忙。
莫向荷花深处去，荷花深处有鸳鸯。
鹿耳门即事 其七
陈梦林（清代）

绝岛重洋古秽墟，弃留曾费几踌躇。原资保障安封内，宁屑刀锥增币馀。

乱后赋须仍旧额，法宽农治好新畬。眼看硗确草莱尽，尺寸何当军国储。
翠微亭
华镇（宋代）

虚阁俯苍麓，飞甍倚碧岑。鲜英环坐密，青霭抱楹深。

秀远开尘目，清明契夙心。带星宜所慕，聊此叩徽音。
杂诗二十二首 其十三
刘敞（宋代）

皇天不绝命，百姓何震愆。岁暮霜雪至，悠悠事南迁。

羁鸟哀去巢，游鱼乐怀渊。如何道旁子，逝将不复还。

西望周郑郊，顾想河洛间。伯鱼不可作，涕流为沦涟。
登惠山绝顶
秦燮（清代）

纵目疑无地，抬头只有天。一身云雾拥，暝色上峰巅。
慈云十咏 其五 运师芥子室
陶宗仪（明代）

维摩方丈未为奇，我室呼如芥颗宜。三万二千师子坐，著来尚可踢须弥。
浮骖
史弥宁（宋代）

天净风平水不痕，浮骖带雪击篱根。
欺寒酒兴峥嵘甚，又访梅花过别村。
蜀道后期
张说（唐代）

客心争日月，来往预期程。
秋风不相待，先至洛阳城。
送侯郎中任新定二首
李频（唐代）

为郎非白头，作牧授沧洲。江界乘潮入，山川值胜游。

暑气随转扇，凉月傍开楼。便欲归田里，抛官逐隐侯。

罢郎东出守，半路得浮舟。大旆行当夏，桐江到未秋。

云闲分岛寺，涛静见沙鸥。谁伴临清景，吟诗上郡楼。
證道歌 其九十七
释印肃（宋代）

势力尽，箭还坠，依前六道无回避。升沉不离法身中，自是顽痴无智慧。
圆明园四十景诗 其四十 洞天深处
弘历（清代）

幽兰泛重阿，乔柯幕憩榭。牝壑既虚寂，细瀑时淙泻。

瑟瑟竹籁秋，亭亭松月夜。对此少淹留，安知岁月流。

愿为君子儒，不作逍遥游。
贺张帅
王洋（宋代）

门弧瑞霭晓氤氲，天锡熙朝社稷臣。
京兆赭裾多誉久，甘泉紫橐眷恩新。
一城和气仁风书，万口欢声寿语春。
端有泮宫莲幕士，愿随绿水泛通津。
得书报从弟时际高科喜而成作
苏仲（明代）

粉窗湔手阅来书，夺锦如龙信不虚。得路已嗟先镊白，逢时应羡早纡朱。

承恩愧我心何及，种德如君庆有馀。接武寄声同自出，万人争睹是传胪。
赠顾骠骑诗二首·有皇
陆云（魏晋）

有皇大晋，时文宪章。规天有光，矩地无疆。神笃斯祜，本显克昌。

矩生之隽，实惟祈阳。哲问宣猷，考茂其相。

于铄祈阳，诞钟天笃。清辉龙见，玄猷渊嘿。沈机响骇，幽神广觌。

和以同人，归物时育。有大恶盈，谦以自牧。思我懿范，万民来服。

吴未丧师，天秩有庸。渊哉若人，弱冠休风。俯翼黄门，以德来忠。

端秀蕃后，正色储宫。徽音铄颖，邈矣遐踪。

皇维南终，旧邦匪歆。委弁释位，如龙之潜。考槃穷谷，假乐丰林。

子虽藏器，钟鼓有音。惠风往敬，庆问来寻。

济济元公，相惟天子。明明辟王，思隆多士。帝曰钦哉，有命集止。

我咨四方，令问在尔。以朕大赍，乃膺嘉祉。聿来胥步，观国之纪。

惟皇建极，缉熙清曜。我有畯民，明德来照。大观在上，王假有庙。

显允顾生，金声玉振。之子于升，利见大人。龙辉绝迹，有肃清尘。

清尘既彰，朝虚好爵。敬子侯度，慎徽百辟。予闻有命，德礼不易。

嗟我怀人，瞻言永锡。丰佑东法，惟子之绩。

遵汶涉泗，言告同征。劲风宵烈，湛露朝零。云垂蔼下，泉冽清泠。

哀哉行人，感物伤情。从子京邑，言观厥成。天保祚德，式谷以宁。
寄陈壶隐
邓雅（元代）

十年不相见，远客梁宋间。词华动侯伯，羁思满河关。

归来厌世事，采药游名山。猿鹤共吟啸，渔樵相往还。

有情泛佳菊，无语对丛兰。即此羡閒适，营营徒险艰。
吴熙老所藏风雨图
潘大临（宋代）

我游匡山夏将杪，赤日青天万山绕。忽然风雨动地来，震气果雷离电绕。

一川烟霭失东西，万里乾坤错昏晓。香垆高峰危欲堕，石门细路人心剿。

江翻那闻得计鱼，木拔岂有安巢鸟。须臾云过雨脚收，依旧晴晖著丛筱。

群山历历在眼前，恰似凭高日方晓。谁将此景入画图，数幅生绡盘礴了。

吴丞此画绝代无，张公此诗古来少。读诗观画兴未穷，北窗风凉退自公。

使君意消三伏中，未可鞭箠催青铜。
风雪归庄图
全室宗泐（明代）

山路独归翁，手携一壶酒。
千林雪正深，扁舟在溪口。
茅茨阚石根，垂萝穿户牖。
江城看图人，几回兴叹久。
送秀大师
释重顯（宋代）

岩窦宵寒拥山帔，月高古木霜禽睡。
西庵禅者来扣门，别我凌晨下层翠。
欲留不可留，寫意不及意。
屈眴迢迢安足云，花偈联联太容易。
君不见刘阳叟，绝希冀，
送人只道无他事。行行会有知音知，
何必清风动天地。
伯氏自吴门来辇下再宿即别
武衍（宋代）

把酒论新事，移床问故山。
桑麻云已长，亲戚喜相安。
断雁江湖外，驰心梦寐间。
两年三度别，此别觉尤难。
依韵和彭器资直讲二首 其二
陆佃（宋代）

归尽春风未得归，相逢还是落花时。文衡仔细誇程石，饮量粗豪笑满卮。

安稳鸳鸯多左翼，低回乌鹊尚南枝。稍寻前度曾游处，更觉新怀慰旧思。
奉酬窦三中丞见赠
刘伯翁（唐代）

多幸尝陪侍玉墀，俄惊负谴阻天涯。今日相逢问荣悴，更嗟年辈飒然衰。
别李烟客
张家玉（明代）

扁舟随雁出枫林，回首禅房积翠深。自笑尘缘消未得，赠君惟有白云心。
纵笔四首 其三
陆游（宋代）

薙草除枯叶，劳人亦动心。无愁疏把酒，习懒罢弹琴。

濯垢临溪水，追凉就木阴。常寻省力处，外物孰能侵。
白鹤峰新居欲成，夜过西邻翟秀才，二首 其一
苏轼（宋代）

林行婆家初闭户，翟夫子舍尚留关。连娟缺月黄昏后，缥缈新居紫翠间。

击闷岂无罗带水，割愁还有剑铓山。中原北望无归日，邻火村舂自往还。
八声甘州（贺词）
刘辰翁（宋代）

记前朝、鹤会又重来，攀翻第三桃。看云华授策，麻姑擘脯，嬴女吹箫。寻思曲江旧事，宫锦胜龙标。奏罢清华梦，独立春宵。

不数相州锦样，是调羹御手，重解金貂。但今年此日，疏了醉葡萄。闻老仙、衣冠皓伟，又丁宁、天语著儿招。都人望，回班赐第，赤舄飞朝。
离邮九日奉怀伯兄将自燕都出塞
魏禧（明代）

高邮雄镇控南淮，野水苍茫没草莱。
独立自怜云物好，隔船遥见菊花开。
燕山秋色余金狄，塞上悲风接玉阶。
天地到今谁涕下，幽州此日莫登台。
贫居自述 其三十七
李孔修（明代）

且放宽怀度日常，米钱短少著升量。菜根坚韧牙根健，水味清升道味长。

有地便宜栽药品，无田何用办钱粮。山中久住无人识，衣带云霞竹木香。
阳山道中
释善住（元代）

雨余春涧水争分，野雉双飞过古坟。
眼见人家住深坞，梅花绕屋不开门。
老去吟 其二
邵雍（宋代）

行年六十有三岁，二十五年居洛阳。林静城中得山景，池平坐上见江乡。

赏花长被杯盘苦，爱月屡为风露伤。看了太平无限好，此身老去又何妨。
宿山馆 其九
徐积（宋代）

解鞍息马夜将深，倦兴贪眠辄废灯。感物忽惊尘世事，谈真却忆旧山僧。

当峰豹寝方潜雾，隔涧狐鸣若渡冰。此处不唯饶物怪，从来歧路险层层。
咏史诗。章华台
胡曾（唐代）

茫茫衰草没章华，因笑灵王昔好奢。

台土未干箫管绝，可怜身死野人家。
谒双庙
梅尧臣（宋代）

八月过宋都，泊舟双庙侧。
永怀此忠良，遗烈传碑刻。
五位俨朝此，千年同血食。
当时多苟生，贵爵曾谁识。
纵今有丘坟，都已荒荆棘。
古人非轻死，於义实罕得。
英骨化埃尘，令名同鸟翼。
飞翔出後世，景慕无终极。
岂若目前荣，未殁声已息。
西登孝王城，王气由邦国。
感怀
方岳（宋代）

异人曾授相牛经，奇字初传瘗鹤铭。
敲月不知僧某甲，锄烟赖有老畦丁。
山灵呵护閒居赋，象纬森罗处士星。
俯仰中间无愧怍，芋区瓜陇亦朝廷。
尊胜院
刘倓（宋代）

海角寻春雪未消，马蹄无处避琼瑶。
己公屋下论文酒，炉火篝灯伴寂寥。
胡与几被召访别
郭祥正（宋代）

已喜乘轺归玉阙，尚能骑马过柴门。离魂有底销千丈，残日无多寄一樽。

得路看君终直节，闭关唯我守空言。霜风素发频攲帽，泪对桓伊不可扪。
送谢子方归临川
顾盟（元代）

连雨淋浪不耐秋，江行已试木棉裘。侍中无梦思通籍，肘后有书能校雠。

身坐米船歌灌口，眼明瀑布是江州。到家先谒虞夫子，定作芝亭一月留。
次韵徐丞用韵见示
赵蕃（宋代）

往将短木饰青黄，负此枯林岁久霜。
穷为多言慕柔舌，病因止酒制刚肠。
交游大抵要晚节，谈笑可须空累觞。
净扫松阶决流水，效予清坐亦何妨。
小疾请告
宋庠（宋代）

昼枕高舂体不勤，客来犹复著纶巾。
冒荣初牒无三最，宁是朝家予告人。
草
晏殊（宋代）

春尽江南茂草深，绕池萦树碧岑岑。
长安官舍孤根地，一寸幽芳万里心。
约徐令登妙高峰徐不至
朱翌（宋代）

衙鼓声中百事休，独攀危磴看江流。
君修吏课中中考，我且山行上上头。
下视三千佛世界，高寻十二仙人楼。
闻思大士谁呼应，原赐飞霖洗旱眸。
送查客槎回杭
江澄（清代）

同是飘零客，君归在我先。乱馀思故国，归去少人烟。

后会西湖近，重逢八月前。联吟前夜雨，话别又江船。
挽赵漕简叔二首
刘克庄（宋代）

虽拥轺车贵，萧然似布韦。
家依僧舍住，俸买古琴归。
海内胜流尽，民间廉吏稀。
空馀诗卷在，展玩一沾衣。
太上皇帝合端午帖子词
汪应辰（宋代）

弦歌密意寄南风，岂易形容长养功。
地厚天高何以报，祝尧惟有寿无穷。
过梁王寺书家君祠堂
洪适（宋代）

生还未列麒麟画，旧德犹怀鸾凤栖。共问翰林今孰似，凛然眉宇染风㙠。
河清诗
梁潜（明代）

河流浑浑，肇自古昔。横亘万里，潢污霆激。触乎昆崙，踔乎龙门。

潢掉奔腾，入乎无垠。惟皇圣明，百神效灵。汤汤蒲津，河流载清。

始视其流，混漾弗定。若矿在镕，五彩辉映。厥既清矣，静影浮空。

荣光上烛，煜乎溶溶。若挹而注，若涵而蓄。元气默融，太和潜漉。

纤滓弗滞，渊乎若澄。千峰倒浸，湛乎若凝。蒲津之堧，几数万里。

乌翔而回，鱼骇而逝。属时载旸，楫而咏之。祥飙庆云，荡潏无涯。

观者如堵，闻于京师。京师髦倪，鼓舞孩嬉。列章帝庭，帝弗矜异。

曰匪在兹，益惟寅畏。于惟河流，为地之纪。四渎之宗，五行之始。

在昔皇祖，戡定万邦。惟兹河流，骏发其祥。我皇继统，旧章是则。

河之清矣，如轨合辙。河之既清，万民以宁。万方毕来，物以阜成。

顾兹河流，念我皇德。东渐西被，始自家国。皇之弘化，功迈三五。

如彼河流，行地东注。河流浩浩，孰非皇仁。沦肌浃髓，品物皆春。

河流洋洋，皇帝寿考。于万亿年，为民父母。
偈颂二百零五首
释正觉（宋代）

夤缘心，和合相，
傀儡棚头呈伎俩。打破画屏归去来，
家山田地还清旷。扫断情尘，
沥乾识浪，虚明游践兮风月一壶，
梦冷转身兮雪云万丈。
同彦文送敦儒宰晋陵
刘敞（宋代）

朝廷贵儒术，子以文学显。郡国重民社，子由政事选。

荣名信难兼，众望固不浅。古人定何如，壮志独能勉。

由来跬步益，必有千里远。去去聆弦歌，吾当谢言偃。
倪高士祠梅花
邹显吉（清代）

俎豆于今且复然，几经沧海变桑田。世间那识云林笔，当日还书至正年。

曲涧低围连圃后，小池新凿在门前。梦中蝴蝶梅花下，清閟高人长夜眠。
慈航寺
谢兴（宋代）

渺渺烟波一钓舟，几行归雁白苹洲。
郭熙眼力今谁健，写出江天烟雨秋。
过宁国县
杨万里（宋代）

薄日烘云未作霞，好峰怯冷著轻纱。
绝怜山色能随我，政用花时不在家。
骑吏那愁千里远，牡丹各插一枝斜。
细看文脊空多肉，不似青阳看九华。
题竹梅图
汤炳龙（元代）

岁晚江空见此图，竹梅相伴占全湖。如何不与松为友，应怪人间作大夫。
颂古一○一首 其五十九
释子淳（宋代）

盲聋瘖哑迥天真，眼似眉毛道始邻。昨夜东君潜布令，黄莺啼处绿杨春。
立春前三日雪
释居简（宋代）

旦夕灰吹律，涟漪尚剪新。虽正犹是腊，差晚不伤春。

夜户凝朝彩，生柴代熟薪。老僧眉最白，寒锁玉津津。
望鸣皋山白云寄洛阳卢主簿
李颀（唐代）

饮马伊水中，白云鸣皋上。氛氲山绝顶，行子时一望。

照日龙虎姿，攒空冰雪状。嵡嵸殊未已，崚嶒忽相向。

皎皎横绿林，霏霏澹青嶂。远映村更失，孤高鹤来傍。

胜气欣有逢，仙游且难访。故人吏京剧，每事多闲放。

室画峨眉峰，心格洞庭浪。惜哉清兴里，不见予所尚。
小重山·翡翠林梢青黛山
向滈（宋代）

翡翠林梢青黛山。小楼新罨画，卷珠帘。碧纱窗外水挪蓝。凭栏处，相对玉纤纤。人散酒阑珊。夜长都睡皱，唾花衫。一弯残月下风檐。凌波去，罗袜步蹁跹。
题白云院
余越（宋代）

松花蔌蔌糁苍苔，墙角梧桐取次开。
倚遍阑干人未去，一双白鹭破山来。
新裁道帽示帽工
陆游（宋代）

故帽提携二十霜，别裁要作退居装。
山人手段虽难及，老子头居未易量。
花插露沾那暇惜，尘侵鼠啮却须防。
裹时嬾复呼儿问，一匣菱花每在傍。
哀自治
俞明震（清代）

歌罢学堂歌，听我歌自治。客从边隅来，为述边隅事。

山城如斗大，四乡可区记。谁家富田园，谁人识文字。

各予选举权，十召九不至。山前有博场，欢呼杂老稚。

山后鼓鼕鼕，村农逐邪祟。共乐太平年，安用多条例。

老儒闭门居，读书已三世。青唇吹火眠，横陈入沉醉。

语以风俗忧，朦胧嗤以鼻。幼女十龄馀，出言颇犀利。

谓爷入城去，但可市糕饵。莫去见官府，莫受官府气。

更莫拜乡邻，乡邻无好意。此语讵不然，此事那可议。

徬徨复徬徨，咨谋到胥吏。哀哉九年期，尚待开民智。
寄酬致政赵少师五首 其二
赵抃（宋代）

明月惊人为暗投，珍函开发晓光浮。五章丽句真高唱，所得过于万户侯。
诸暨五泄山
周镛（唐代）

路入苍烟九过溪，九穿岩曲到招提。天分五溜寒倾北，

地秀诸峰翠插西。凿径破崖来木杪，驾泉鸣竹落榱题。

当年老默无消息，犹有词堂一杖藜。
舟行黄金口同散木王回饮
袁宏道（明代）

乡落也陶然，篱花古岸边。田翁扪虱坐，溪女带竿眠。

小港芦租户，低仓米税船。河刀与生酒，兴剧不论钱。
舞雩台
李堪（宋代）

舞雩台上春风起，鲁国先生讲始开。
欲解陶潜印归去，心思吾道重徘徊。
绝句留别善之仲实并呈松涧云仲无逸四首
陆文圭（元代）

手拈花草弄春愁，儿女安知稼千秋。
山北山南游未遍，归兴且复事西畴。
清平乐（梅影）
王质（宋代）

从来清瘦。更被春僝僽。瘦得花身无可有。莫放隔帘风透。

一枝身映孤灯。灯明不似花明。细看横斜影下，如闻溪水泠泠。
寒食前一日大雨不止
张耒（宋代）

寒食穷愁叹陋邦，可怜终日雨淙淙。
不妨农亩连云稼，独惜园花脱锦杠。
最苦繁声欺屋漏，愿看霁色放春江。
明朝日出谁能料，已喜灯花照夜窗。
寄题太和陈氏益龟堂
周必大（宋代）

讲堂昔日飞三鱣，学馆如今益十龟。
文字上神君勿卜，明年春榜印累累。
鹧鸪天 示次男河南书吏履亨
曹伯启（元代）

斗垒衡门笔砚生。清流不弃作豪英。宦途始步防颠踬，人海论交戒满盈。

临事惧，好谋成。百年到手是功名。群雏已逐云萍散，又挂西南一点情。
夜大风
方岳（宋代）

一夜东风太放颠，草塘打破钓鱼船。
赖渠自任修船费，无数乱堆榆荚钱。
眉答须
艾性夫（元代）

平生不皱偶偷闲，故得吟眉耸两山。
若使与君相并白，应无诗句落人间。
用万松老人韵作十诗寄郑景贤 其五
耶律楚材（元代）

玄珠罗帐密，寒鼎篆烟沈。翡翠疏帘隔，琉璃古殿深。

本来无垢体，何必拂尘襟。斫却蟾中桂，方成假若林。
诗偈 其四十九
庞蕴（唐代）

心如即是坐，境如即是禅。如如都不动，大道无中边。

若能如是达，所谓火中莲。
再至义泉院苏才翁题曰凤翅泉
李洪（宋代）

不令辛苦登螺岭，再挹泓渟嗽凤泉。
客鬓自怜尘土满，岭松崖竹饱风烟。
刘阳归鸿阁
张载（魏晋）

帘卷晴空独倚阑，冥鸿点点有无间。
秋风注目无人会，时与白云相对间。
为沧江虞使君赋客室三首
程公许（宋代）

屋下何妨架屋重，规模不与俗人同。
君看万象森罗处，岂有织毫碍太空。
赠淳于公归养
柴成务（宋代）

九霄新命降丝纶，荣列青宫听侍亲。著□显通天上籍，循陔重看海边春。

入为鸳鹭行中客，归作烟霞象外人。一自二疏东去后，唯公千载继芳尘。
呈太府曾寺簿
曾丰（宋代）

吾宗昌大是兰溪，况在兰溪最白眉。
闯足鹓行初养望，策勋麟阁少须时。
中原自古须归正，上策从今要出奇。
公自可为萧相国，求如韩信即今谁。
茅山道中送邢使君之西湖
马如玉（明代）

郎趁仙槎趁晚风，妾乘油壁入云中。
寻常一样天边月，临水登山望不同。
次韵周思道喜正孺过广汉二首 其一
吕陶（宋代）

霜台御史迥名藩，气象光阴动故山。此日郡中誇盛事，明朝堂上拜慈颜。

御香持去仍轻别，天诏飞来即召还。南北唱酬皆胜绝，一窥方识豹文斑。
湖上
宋祁（宋代）

萧萧露白蒹葭老，索索风乾杨柳疏。
坐见渔舟归浦尽，小篷明灭上灯初。
江亭后池
刘攽（宋代）

清江长望极，馀兴曲池深。俯视游鱼族，仰嬉乔木阴。

通津厌离会，胜地有登临。暮雨寒潮急，归飞闻水禽。
题乌江庙
黄镇成（元代）

五色龙文应汉王，项家徒用力争强。不知麾下无人杰，卷土重来亦是亡。
正月望夕供养大阿罗汉画像作
宋庠（宋代）

端月戒熙阳，望舒秀圆极。
洗心乘佳节，瞻像洗慈德。
穆穆屋漏尊，虚堂与神寂。
绘境纷自奇，法性非所得。
人貌含天虚，彷佛若真觌。
示现随三界，精感超六识。
华灯列清场，宝炷熏梵席。
妙意随春融，疑怀逐冰释。
欲赞已忘言，拳拳自终夕。
喝火令 寄怀云裳姨母
袁绶（清代）

点点秋声碎，丝丝梦影残。露凉如水怯凭栏。辜负水晶帘外、月如圆。

已觉鸡筹闰，生怜烛泪干。金猊熏透鹧鸪斑。可也无聊，可也掩屏山。

可也数它归雁，愁上两眉湾。
游南岩寺 其二
陈镒（明代）

钟梵无声白昼迟，沈沈古殿佛灯微。石崖射日光摇几，林壑藏风冷袭衣。

自昔乾坤钟秀气，至今山水发清晖。何时重到分禅榻，坐看閒云自在飞。
沁园春（春寒）
徐宝之（宋代）

水榭春寒，梅雪漫阶，竹云堕墙。数花时近也，采芳香径，旧情著处，看月西窗。十二楼中，玉妃卧冷，懒掬胭脂放海棠。层堤外，渺归鸿无数，江树苍苍。

席藑夜礼东皇。剪蕙叶为笺当绿章。道杏晴三月，等莺啼晓，草烟万里，待鴂呜芳。九十日春，三千丈发，如此愁来白更长。江南岸，正柳边无路，沙雨微茫。
赵季茂通判惠诗走笔奉和十篇 其二
岳珂（宋代）

山行事事宜，酒兴富于诗。云锦工何用，风帘酒圣知。

囊空须共赋，笛好爱孤吹。斟酌苍茫咏，凭高漫尔为。
秋草鹡鸰诗送黄箴卿扶兄榇归闽 其四
叶春及（明代）

拊膺终夜起，徒御皆晨餐。秋风何萧瑟，百卉尽凋残。

揽涕策素輀，轻旗自飞翻。虎豹夹路啼，哀猿叫空山。

我行尚粤徼，何时造闽关。闽关归有日，逝者不复还。

仰视云间翔，俯看清水澜。彼此各俦匹，人生多苦颜。

孤影谁与晤，踯躅增长叹。
道室杂题
陆游（宋代）

勘书窗下松明火，采药溪头槲叶衣。
只在人间人不识，秋风又见雁南飞。
赠张月斋
何梦桂（宋代）

斸尽青瑶补缺光，暂持玉斧下青苍。相逢一笑乘鸾去，颜色犹疑在屋梁。
霍家桥道中和竹町韵
马曰琯（清代）

车鸣十五里，南郭且閒寻。冷翠风前乱，古香云外侵。

人因吟秀句，天为写寒林。更待来朝雪，平田一尺深。
不见梅花六言
陈与义（宋代）

荆楚岁时经尽，今年不见梅花。
想得苍烟玉立，都藏江上人家。
次程直学对镜
杨公远（宋代）

青铜频启看，瘦劣沈东阳。
鬓染秋霜色，身期晚节香。
閒情耽水石，幽梦绕池塘。
何似伊川脉，渊源道味长。
秋日怀王专
魏野（宋代）

菊花原上立，村落雨睛初。
晚吹清群物，秋光澹太虚。
空看新雁字，不得故人书。
犹赖华亭鹤，林閒伴索居。
感怀 其二
李端临（清代）

菖蒲邂蚤虱，蚰蜒引可怵。奇香衣恣薰，损肺毋乃疾。

如何顿忘损，而云岂无益。
拟古四首 其一
陆游（宋代）

牛迹可使圜，羊角可使直。惟使刚者柔，造物不可得。

世方贵软熟，刚实不可为。为刚死道傍，已矣何所悲。
题渔矶
释智愚（宋代）

秋竿倚石台，沙鸟暗相猜。一草有时动，几朝鱼不来。
资深堂
刘大辩（宋代）

古人学道怕求深，善学长於浅处寻。
日用至粗存至赜，须知瓦砾是黄金。
古乐府白紵四时歌
黄庭坚（宋代）

络纬惊秋鸣唧唧，美人停灯中夜织。
回文中有白头吟，人生难得相知心。
少年志愿不成就，故年主人且恩旧。
及河之清八月来，斗酒聊为社公寿。
橙川四咏 其三 梅航读月
李昱（明代）

莫怪斋居山似航，徐君教子有馀芳。青灯只假梅梢月，綵笔兼书柿叶霜。

千古南州名不废，几人东阁兴难忘。百花榜上魁名在，要借嫦娥一寸光。
瀑布泉
陈沂（明代）

云间瀑布三千尺，天外回峰十二重。
满耳怒雷飞急雨，转头红日在青松。
蓦山溪
晁端礼（宋代）

春来心事，分付千种酒。午醉梦还醒，两眉愁、才消又有。天涯远梦，归路日中迷，楚云深，孤馆静，潇洒梨花手。

回文歌罢，幽恨新兼旧。帘影卷斜阳，乱红飞、风摇暮柳。独携此意，和泪上层楼，尽平芜，穷远目，认断千山首。
建隆郊祀八首 其七 亚献、终献用《正安》。
郊庙朝会歌辞（宋代）

谓天盖高，其听孔卑。闻乐歆德，介以福禧。
绝句五首
刘子翚（宋代）

干戈扰扰恨何穷，南北东西任转蓬。
世事不堪长龃龉，胸中赖有气如虹。
何元立示九日诗卧病累日乃能次韵
陆游（宋代）

何郎戏写菊花秋，落笔纵横岂易酬。
豪士乃能为老伴，寓公那得称遨头。
早衰不耐危亭冷，独卧空惊画角愁。
病起尚思寻宿约，一樽从子醉东楼。
勉弟子还山颂
张继先（宋代）

昔劫因缘今劫会，昨日颜容今日改。
世间沧海尽桑田，慎勿重来呈傀儡。
忆帝京
陆求可（清代）

水云愁锁烟鸿路。淹滞上林尺素。溪涨少莼鲈，天远多鸥鹭。

寂素蓼花滩，蓑笠渔郎渡。

望不见、银蟾玉兔。更莫辨、金风珠露。晨井梧飘，晚江枫冷，惨惔巫峡连朝暮。

岂有洛神来，笑展凌波步。
山堂前庭有奇石数种其状皆与物形相类在此久
文同（宋代）

紫藓装花帽，红藤缠臂{左巾右鞲去革}。
被谁留断拍，长舞不教休。
偈颂一百三十三首 其三十二
释法薰（宋代）

达磨不会禅，夫子不识字。第一莫将来，将来不相似。
游东阳涵碧亭刘梦得所赋诗也明日过中兴寺游览终日记所见
王铚（宋代）

我游东阳城，隐侯昔所制。山川无古今，城邑有存废。

梦寐涵碧亭，草间得遗记。飞流落天明，喷洒寒玉碎。

停车风雪中，岂特生秋意。李杜到韩刘，峥嵘相品次。

景因真赏见，遗句细吟味。假盖上前峰，提携有儿稚。

明朝春开晴，步到中兴寺。山僧引客游，佳处相指示。

群峰四抱圆，浮烟生暖翠。唐年故刺史，宅作布金地。

报以遗姓存，犹感邑中厉。宝月生旁邑，应真传绝艺。

峨峨画三佛，张吴意能俪。气象随世低，病鹘无猛鸷。

碑阴笔纵横，才翁雄近世。疑是苏耽鹤，去家已千岁。

怀土一来归，故画华表字。上方有重阁，景与众山会。

一酌玻璃泉，碧色剑铓淬。小丛相思树，红蕊粲丹荔。

僧言此芳根，草木独灵异。上枝花尽开，下实方委坠。

开落俟相见，终始周一岁。不同桃与李，华实苦相避。

愧师论应实，未辨谈实际。山寒足力疲，蕙帐聊假寐。

交错佛衣巾，红绿错裙袂。

虽非维摩室，天女亦游戏。起濯古铜壶，凛凛存往制。

涤手焚妙香，剩与洗尘滓。攲枕听松风，为我勤解秽。

幽寻欲黄昏，小圃春物丽。落日在前峰，骀荡东君醉。

宫娥失翠钿，摇荡谁复制。风起落花多，翩然如坠珥。

植杖久裴回，羁旅得少慰。恨无昔人语，剖析发幽秘。

明朝漫回首，长途方耸辔。绵绵芳草多，天涯乱愁思。
白燕
袁凯（明代）

故国飘零事已非，旧时王谢见应稀。
月明汉水初无影，雪满梁园尚未归。
柳絮池塘香入梦，梨花庭院冷侵衣。
赵家姊妹多相忌，莫向昭阳殿里飞。
送王十八归山，寄题仙游寺
白居易（唐代）

曾于太白峰前住，数到仙游寺里来。黑水澄时潭底出，

白云破里洞门开。林间暖酒烧红叶，石上题诗扫绿苔。

惆怅旧游那复到，菊花时节羡君回。
增城丞嘉禾张元辅才过郡辄去未及款曲已而同
曾丰（宋代）

易学渊源出义方，绪余犹作汉文章。
名高未急蓬莱岛，心远宁专雁鹜行。
纸尾固无勋可策，松间殊有味难忘。
诸公论荐休闻早，且候珠玑满一囊。
至后承元煇见和复次韵书病中近况十首
方回（元代）

千金营可致，一句得应难。
积债真无奈，成诗且自宽。
冰皲穷朔漠，火瘴度瓯蛮。
不似山中好，归欤遂挂冠。
寄子开
陈师道（宋代）

致君意气日方中，许国精诚月贯虹。
一代英豪出门第，当时毁誉岂穷通。
风流身致羲黄上，日夜心随汴洛东。
从使少年轻我辈，只留颜面对吾公。
临江仙 送王从事（王原误作二，兹从疆村业
刘因（元代）

行色匆匆缘底事，山阳梅信相催。梅花香底有新醅。南州今乐土，得意即衔杯。君见太行凭寄语，云间苍壁崔嵬。平生遮眼厌黄埃。高楼吾有兴，无惜送君来。
寺前书院
郑刚中（宋代）

竹屋纸窗无限好，观书学字不妨清。
谁知夜梦饶惊枕，庄舄依前自越声。
诗一首
晃逈（宋代）

貌愚愚谷邃，道醉醉乡春。
愚醉无迷谬，伊予意又新。
谷日野步
周密（宋代）

过了梅花第一风，东皋南陌渐融融。柔桑弱柳俱青眼，看见春归阿堵中。
用钱同知美推官能弓韵 其二
郑真（明代）

声华不数五陵豪，目极秋空落兔毫。匼匝风生鸣翠驳，仆姑月满控乌号。

一言中戟兵应解，百步穿杨艺绝高。要待泽宫观揖让，诸生未儗习龙韬。
雨中有怀古直
谢铎（明代）

醉里乾坤不记年，忽闻多病亦凄然。可应寂寂青灯地，谁共呻吟对雨眠。
杭头晚兴严州
陆游（宋代）

山色苍寒野色昏，下程初闭驿亭门。
不须更把浇愁酒，行尽天涯惯断魂。
华亭百咏 其八十三 净居院
许尚（宋代）

明眼知何在，山门久寂然。宗风未沦替，还喜一镫传。
使院忆山中道侣兼怀李约
崔备（唐代）

松竹去名岳，衡茅思旧居。山君水上印，天女月中书。

旧秩芸香在，空奁药气馀。褐衣宽易揽，白发少难梳。

病柳伤摧折，残花惜扫除。忆巢同倦鸟，避网甚跳鱼。

阮巷惭交绝，商嵓愧迹疏。与君非宦侣，何日共樵渔。
清凉寺送王彦鲁
王安石（宋代）

空怀谁与论，梦境偶相值。
莫将漱流齿，欲挂功名事。
送鲁玉太博挽词三首
梅尧臣（宋代）

试问於天下，谁从百岁心。
短长从所尽，祸福乃相寻。
只以名宾实，那论古至今。
未能忘物境，空复叹人琴。
戊申年七夕五绝
钱惟演（宋代）

一岁佳期一夕过，羽旗云盖涉微波。
明朝若寄相思泪，玉枕金茎得最多。
金蕉叶·厌厌夜饮平阳第
柳永（宋代）

厌厌夜饮平阳第。添银烛、旋呼佳丽。巧笑难禁，艳歌无间声相佳。准拟幕天席地。
金蕉叶泛金波齐，未更阑、已尽狂醉。就中有个风流，暗向灯光底，恼遍两行珠翠。
湖州歌九十八首 其三十
汪元量（宋代）

太皇太后过江都，遥指淮山似画图。
抛却故家风雨外，夜来归梦绕西湖。
摸鱼儿 何颂圻比部属题西湖放棹图，宋张梅渊有重过西湖，此阕因次其韵
叶昌炽（清代）

正清和嫩晴天气，湖光山色如浣。烟波一舸重来处，回首旧游浣远。

莺燕唤。不似断桥流水寒雅岸。市朝苦短。怅南渡沧桑，西泠烟柳，共此岁华换。

嗟今昔，狐貉一邱相伴。贤愚同尽何限。滔滔谁作中流柱，金石波心不转。

嵇阮懒。不过是徜徉载酒江湖畔。乾坤尘满。且揽辔登车，鸣珂儤直，来适子之馆。
洛州语
佚名（唐代）

洛州有前贾后张，可敌京兆三王。
道出南浦见萧子庄十首 其三
陈渊（宋代）

雨丝收尽暮天凉，万窍号风酿晓霜。待趁新晴出闽岭，夜谈还喜漏偏长。
送行
李若水（宋代）

去意浮长汴，离怀咏晓灯。
明时非不遇。幽黜坐无能。
岁月惊双鬓，林泉许曲肱。
从今藏羽翼，敢复觊飞腾。
移教房山留别雄县周尹
李延兴（元代）

隔水青山画舫西，乱云芳草思凄迷。江淹赋好伤离别，李白名高入品题。

花落空阶春色澹，莺啼深树午阴齐。明朝相见归来鹤，飞向秋风觅旧栖。
天界寺阁遇两蜀僧
姚鼐（清代）

南朝宫阙悉榛荆，尚有栴檀阁未倾。坐看青山围建业，来从赤脚下桐城。

残英偶尔馀春色，布谷泠然早夏声。万里峨眉僧接䣛，小窗深泼夕阳明。
太白山祈雨诗 其四
苏辙（宋代）

雷冯空，雨腾渊。诛孽妖，反丰年。顾千里，瞬三日。神在堂，龙为役，是何惜兮。
次韵叶兄云崖
方岳（宋代）

以酒为乡墨作庄，崖寒云亦为诗忙。
春山药草谁同斸，云迳梅花只自香。
竹不碍山青入户，藓缘谢客绿侵床。
岂无枫叶吴江句，夜雨何时稻韭黄。
善处吟
邵雍（宋代）

善处忧难作，能持事自修。
腹心无外物，蛮貊亦怀柔。
徐成之园亭三咏·石盘
孔武仲（宋代）

攻玉为方盘，可据以饮食。
又可安文枰，两仙相对奕。
簿书应接罢，胥不留踪迹。
散步到其间，如临苍山壁。
下有清冷波，滟滟欲侵席。
坐兼仁智乐，岂独烦襟释。
长沙春正妍，樽酒会嘉客。
好事清河翁，题名刻之石。
导引·上林寒早
佚名（宋代）

上林寒早，仙仗转郊圻。笳鼓入云悲。逶迤辇路过西池。楼阁锁参差。都人瞻望意如疑。犹想翠华归。玉京传信杳无期。空掩赭黄衣。
阮郎归·山池芳草绿初匀
佚名（宋代）

山池芳草绿初匀。柳寒眉尚颦。东风吹雨细如尘。一庭花脸皴。莺共蝶，怨还嗔。眼前无好春。这番天气杀愁人。人愁旋旋新。
观音赞
黄庭坚（宋代）

众生堕八难，身心俱丧失。
惟有一念在，能呼观世音。
火坑与刀山，猛兽诸毒药。
众苦萃一身，呼者常不痛。
何用呼菩萨，当自救痛者，不烦观音力。
众生以二故，一身受众苦。
若能真不二，则是观世音。
八万四千人，同时俱起救。
饭后独立寺门颇见摇落之境欲收以诗大费弹压仅得二首 其一
赵蕃（宋代）

作诗无远到，伫立有深思。集此溪山趣，充吾耳目资。

唐虞紫微论，苏李少陵诗。落落心虽在，茫茫力已疲。
方响
杜牧（唐代）

数条秋水挂琅玕，玉手丁当怕夜寒。

曲尽连敲三四下，恐惊珠泪落金盘。
静寄孟运管招客皆藏春侍郎故人因与花翁孙季
戴复古（宋代）

来访藏春宅，因登静寄堂。
异香薰宝鼎，清乐送瑶觞。
穿行过花所，寻梅见海棠。
白头思往事，无语立斜阳。
句
白居易（唐代）

长生不似无生理，休向青山学炼丹。
训蒙绝句 莫知其乡二首 其一
朱熹（宋代）

此心活动元无定，或出他乡入此乡。猛省不知谁是主，只因操舍有存亡。
黄檗馆
权德舆（唐代）

驱车振楫越山川，候晓通宵冒烟雨。

青枫浦上魂已销，黄檗馆前心自苦。
题湖山佳处卷
史谨（明代）

斯跋先生水心裔，宅近青山傍湖水。无边胜槩自天成，一览浑湖画屏里。

涧畔松留野鹤栖，座中人看孤云起。或逢邻叟来同席，聊共逍遥不拘礼。

就吹长笛和樵歌，复钓游鳞换春蚁。闲来自倚阑干立，山簇芙蓉绕湖碧。

虎啸猿吟隔薜萝，渔村野店依芦荻。我忆曾来借凫舄，水北山南恣游历。

白鹭和鸥渚上飞，翠岚带雨林梢滴。莫谓桃源可避秦，此中便有仙凡隔。
雪用家舅从吾先生韵时和者数人
邓雅（元代）

六花飞逐北来风，白战诸朋各论功。岐路不分夷险处，灞桥那得往来通。

光涵万仞神仙窟，冻合千寻海若宫。欲采黄精迷处所，短衣愁杀杜陵翁。
和王应夫见贻六首
曹勋（宋代）

晓程寒水散城隅，款段徐行得自摅。
天外好山宜日衬，风前老柳半虫书。
赓诗已玷清新后，扣户仍烦剥啄初。
忙似老农无住著，看人仓庾亟持锄。
中秋日同诸友月洲亭看雨有作
文徵明（明代）

为爱芳洲绿玉湾，共来沾醉野亭间。一年索莫中秋雨，百匝空濛负郭山。

水竹会心非在远，天时多故不妨閒。独怜日暮移舟去，不得高歌载月还。
麻姑山诗
吕南公（宋代）

人言此峰峻，谓与浮云齐。浮云虽满空，势自有高低。

惊名不察实，世论所以迷。为君上峰头，旷望穷东西。

杳缭城下涧，遥遥线环堤。人烟众邑屋，蒙密乱町畦。

想彼平地眠，仰如遇昏鸡。应论峰头人，已尽天路梯。

古士说高广，中州抵仓稊。岂尝骇嵚岑，隘若坐一闺。

安得千尺翼，翻身逐飞霓。扶摇过丹山，饱听鸣凤嘶。
行後园
陆游（宋代）

霜风吹枯桑，落叶乾有声。
陂池日已涸，沙水见底清。
人生非金石，岁暮难为情。
安得天边鹄，驾之以遐征！
过峡山寺
吕定（宋代）

峡江江上峡山寺，落日峰峦翠作堆。
云拥半空楼殿出，天然一作画图开。
仙人采药和光洞，释子翻经化乐台。
顾我红尘画马客，题诗无暇扫苍苔。
界围岩水帘
柳宗元（唐代）

界围汇湘曲，青壁环澄流。
悬泉粲成帘，罗注无时休。
韵磬叩凝碧，锵锵彻岩幽。
丹霞冠其巅，想像凌虚游。
灵境不可状，鬼工谅难求。
忽如朝玉皇，天冕垂前旒。
楚臣昔南逐，有意仍丹丘。
今我始北旋，新诏释缧囚。
采真诚眷恋，许国无淹留。
再来寄幽梦，遗贮催行舟。
将出洛城过广爱寺见三学演师引观杨惠之塑宝
苏辙（宋代）

寺古依乔木，僧闲正莫年。
为生何寂寞，爱客尚留连。
虚牖罗修竹，空厨响细泉。
坐听谈旧事，遍识洛中贤。
虚室无寻丈，青山有百层。
回峰看不足，危石恐将崩。
听法来天女，依岩老梵僧。
须弥传纳芥，观此信还曾。
壁毁丹青在，移来殿庑深。
赋形惊变态，观佛觉无心。
旌旂翻空色，笙竽含妙音。
风流出吴样，遗法到如今。
宿包山杨明府宅
方回（元代）

今日到桐庐，登堂拜寿母。
□□□□□，□□□□□。
人间富豪□，吾事弗如汝。
汝纵□□□，□□□□□。
□□□□□，□□□□□。
胡完夫母周夫人挽词
苏轼（宋代）

柏舟高节冠乡邻，绛帐清风耸搢绅。
岂似凡人但慈母，能令孝子作忠臣。
当年织屦随方进，晚节称觞见伯仁。
回首悲凉便陈迹，凯风吹尽棘成薪。
笑往
吕陶（宋代）

卫青勋业已阑珊，骠骑门前辄得官。荣谢不同时事改，故人何独有任安。
淀河杂咏 其一
阮葵生（清代）

摺叠蒲帆扇扇排，往来曾不踏青鞋。蛤田虾渚都相似，杨柳荷花误亦佳。
晚秋烟波
文同（宋代）

直于一丈素，写尽千里景。
云山杳杳已成秋，烟水漻漻方入暝。
君应无心得此画，我岂有言能尔咏。
题芳洲诗集
马廷鸾（宋代）

采采芹甘不自谋，殷勤直欲奉王羞。
可怜斜日三千字，曾献当年十二旒。
西轩凿壁作南窗打炕其下以供夜坐
陆深（明代）

地炉煤火夜如年，旋作南窗映月眠。谁种庭中数竿竹，一时弄影到窗前。
自题画像
蔡枢（宋代）

平生陋质写难真，画史挥毫妙入神。
瘦似休文宁复健，寒如东野故应贫。
尘埃自笑双蓬鬓，泡影俄惊两幻身。
从此山林皆独往，定无勋业上麒麟。
三用韵
韦庄（唐代）

素律初回驭，商飙暗触襟。乍伤诗客思，还动旅人心。

蝉噪因风断，鳞游见鹭沈。笛声随晚吹，松韵激遥砧。

地覆青袍草，窗横绿绮琴。烟霄难自致，岁月易相侵。

涧柳横孤彴，岩藤架密阴。潇湘期钓侣，鄠杜别家林。

遗愧虞卿璧，言依季布金。铮鏦闻郢唱，次第发巴音。

萤影冲帘落，虫声拥砌吟。楼高思共钓，寺远想同寻。

入夜愁难遣，逢秋恨莫任。蜗游苔径滑，鹤步翠塘深。

莫问荣兼辱，宁论古与今。固穷怜瓮牖，感旧惜蒿簪。

晚日舒霞绮，遥天倚黛岑。鸳鸾方翙翙，骅骥整駸駸。

未化投陂竹，空思出谷禽。感多聊自遣，桑落且闲斟。
张掞侍郎读书堂
范纯仁（宋代）

三纪仁皇侍从臣，当时文学动簪绅。高明已入儒林传，旧室长存历水滨。

岘首空留王粲宅，香山犹识白公真。他年遗迹应无废，不坠诗书世有人。
题双岩堂
曾几（宋代）

老子徜徉地，岩幽想像间。
绿阴城角路，青嶂屋头山。
簿领惟生睡，壶觞不解颜。
使人留眼处，龛壁字回环。
春登鼓山
卓云鸿（清代）

不识溪山路，溪山欲买春。日回山有影，风远竹无尘。

除地平施榻，攀条侧挂巾。树阴浮石润，柳色渡江新。

香茗临流品，閒禽对我亲。醉携明月下，不见月中人。
西太一见王荆公旧诗，偶次其韵二首 其一
苏轼（宋代）

秋早川原净丽，雨馀风日清酣。从此归耕剑外，何人送我池南。
松风阁寄默孙天台
纪青（明代）

幽栖寺里松风阁，明月怀人照古苔。
记得万年深夜话，雨声欲尽雁声来。
东城送运判马察院
梅尧臣（宋代）

春风骋巧如翦刀，先裁杨柳后杏桃。
圆尖作瓣得疏密，颜色又杏燕脂牢。
黄鹂未鸣鸠欲雨，深园静墅声嗷嗷。
役徒开汴前日放，亦将决水归河槽。
都人倾望若焦渴，寒食已近沟已淘。
何当黄流与雨至，雨深一尺水一篙。
都水御史亦即喜，日夜顺疾回轻舠。
频年吴楚岁苦旱，一稔未足生脂膏。
吾愿取之勿求羡，穷鸟困兽易遯逃。
我今出城勤送子，沽酒不惜典弊袍。
数途必向睢阳去，太傅大尹皆英豪。
试乞二公评我说，万分岂不益一毛。
国给民苏自有暇，东园乃可资游遨。
夜坐
黄庚（元代）

世事等轻云，蘧庐寄此身。
青灯少年梦，白发异乡人。
按剑惊山鬼，吞丹养谷神。
黄庭重读罢，吾得葆吾真。
马益之邀陈子山应奉秦景容县尹江上看花二公竹枝歌予亦作数首 其五
时太初（元代）

吴姬玉手好琵琶，少小声名到处夸。但使主人能爱客，年年来此看江花。
过安乐山，闻山上木叶有文，如道士篆符，云，此山乃张道陵所寓 其二
苏轼（宋代）

真人已不死，外慕堕空虚。犹馀好名意，满树写天书。
如梦令
吕胜己（宋代）

花上娇莺哑咤。著色江南图画。可惜好春风，有酒无人同把。拚舍。拚舍。独醉好天良夜。
古渔父词二首
舒岳祥（宋代）

烟雨一叶小，江湖大厦宽。
全家足风月，高枕恣波澜。
白雪披蓑立，青山揭笠看。
莫将文叔事，溷我钓鱼竿。
句
吴充（宋代）

压角旧仪烦阁老，濡毫逋责费公移。
江行
吴融（唐代）

霞低水远碧翻红，一棹无边落照中。

说示北人应不爱，锦遮泥健马追风。
蔡五十一同伯兄过寻甡西湖
毛奇龄（清代）

故国归难得，春山望欲穷。呼人谷鸟下，寻弟黍苗中。

零雨淹湖寺，浮云蔽海东。三年襟上血，相视暮镫红。
孤雁儿
许德蘋（清代）

仙人破腊冲寒起。正索笑、多清思。一枝冷淡报春回，瘦影横斜临水。

初调琴轸，弹成三弄，谁识千金意。

小心数点藏天地。恁都感、相思泪。西湖占断好春光，惟有林逋独倚。

疏帘淡月，与花同梦，终古柔情寄。
四月十七日郊原即事示慰三索和
张洵佳（清代）

春时清淑夏清和，反觉韶光四月多。草色风前芳可嗅，山容雨后沃难摩。

麦将成浪花才落，桑到分枝叶半拖。说与故人同一笑，近来我会唱秧歌。
乾符六年童谣
佚名（唐代）

八月无霜塞草青，将军骑马出空城。

汉家天子西巡狩，犹向江东更索兵。
忆仙姿（九之九）
贺铸（宋代）

梦想山阴游冶。深径碧桃花谢。曲水稳流觞，暖絮芳兰堪藉。萧洒。萧洒。月棹烟蓑东下。
疾小愈纵笔作短章
陆游（宋代）

治疾如治盗，要使复其常；藉曰用戈矛，全之宁欲伤。
彼盗皆吾用，初非若胡羌；奈何一朝忿，直欲事欧攘？欧攘虽快心，少忍理则长。
华陀古神医，煎浣到肺肠，取效虽卓荦，去死真毫芒。
君审欲除盗，惟当法龚黄，抚摩倘有道，四境皆耕桑。
我亦以治疾，不减玉函方。
宋景文
岳珂（宋代）

既有史才，又得墨妙。今古言辞，事功谈笑。蜀人之藏，曰维甘棠。

我时其传，以著不忘。
曹溪谒六祖
湛若水（明代）

大师天所生，灵境地所启。白业入玄门，下士超上智。

化身随香烟，落叶归根蒂。草木皆佛性，云日超定慧。
奉和袭美太湖诗二十首。以毛公泉献大谏清河公
陆龟蒙（唐代）

先生炼飞精，羽化成翩翻。荒坛与古甃，隐轸清泠存。

四面蹙山骨，中心含月魂。除非紫水脉，即是金沙源。

香实洒桂蕊，甘惟渍云根。向来探幽人，酌罢祛蒙昏。

况公珪璋质，近处谏诤垣。又闻虚静姿，早挂冰雪痕。

君对瑶华味，重献兰薰言。当应涤烦暑，朗咏翚飞轩。

我愿得一掬，攀天叫重阍。霏霏散为雨，用以移焦原。
直甫见示次云乞豫章集数诗偶成二小绝因以自
林光朝（宋代）

莫怪骚人太颉颃，曾闻阿母语刘郎。
神仙本自无言说，尸解由来最下方。
题龚竹乡手卷诗七首 其七
胡俨（明代）

华表苍烟锁墓田，竹乡乔木尚依然。承家幸有贤孙子，翰墨流传过百年。
访朱先生值昼寝
张方平（宋代）

一枕清风靖馆深，满庭公桧郁交阴。此时真境谁人见，月在泥丸日在心。
步虚词 其五
赵佶（宋代）

绿鬓颓云髻，青霞络羽衣。晨趋阳德馆，夜造月华扉。

抟弄周天火，韬潜起陆机。玉房留不住，却向九霄飞。
萧宅二三子赠答诗二十首。客谢井
卢仝（唐代）

改邑不改井，此是井卦辞。井公莫怪惊，说我成憨痴。

我纵有神力，争敢将公归。扬州恶百姓，疑我卷地皮。
春日田园杂兴
徐端甫（宋代）

晓出东郊跨蹇驴，弄晴微雨润如酥。
犬依桑下鸟犍卧，鸠杂花间黄鸟呼。
杨柳嫩摇风气力，稻秧新著雨工夫。
农家滋味谁右得，饱饫豚蹄酒一盂。
薛殿院将赴阙先归绛台迎觐
魏野（宋代）

不妨赴诏暂归宁，跃马惟消两火程。
七十严君千万喜，彩衣争似绣衣荣。
相和歌辞。子夜四时歌六首。秋歌二首
郭元振（唐代）

邀欢空伫立，望美频回顾。何时复采菱，江中密相遇。

辟恶茱萸囊，延年菊花酒。与子结绸缪，丹心此何有。
刘屯田墓壮节亭
尤袤（宋代）

西涧当年卜考槃，便於神武挂衣冠。
后生无复知前辈，故老犹衣说长官。
三尺荒坟埋玉冷，百年壮节倚天寒。
表章赖有群贤力，推把生刍奠酒盘。
木状元惠示近诗一卷作诗为谢
喻良能（宋代）

洪都通守词华溢，汉殿文章元第一。
万卷落落蟠胸中，三江衮衮悬吟笔。
赠我玉佩联玦环，未数大鹏兼小山。
欲知风味不能尽，此卷长留天地间。
渔阳醉歌
阮自华（明代）

塞行如滔水，溟濛不见阳。
白霿护沉日，暗淡诸峰翔。
旗龙何栈崟，盘山望逶迤。
西顾明月窍，东睐景忠庐。
边风何浩浩，翔气饶云悲。
杯酒慷以慨，壮游良不虚。
欲请班翟输，为我作轻舆。
左载王子乔，侧坐嫱西施。
洞轼箸宽壶，一壶千石余。
据专坐清琴，悲笳节弹棋。
日观孤竹巅，夕月清海湄。
鸿濛太荒中，与君逮欢虞。
纵笔
陆游（宋代）

小儿读书耕且养，老夫入朝仕易农。
明春史成许归去，父子相逐歌年丰。
独立
陆游（宋代）

白髯萧飒一愚公，独立蒙蒙细雨中。
羊踏寒蔬新少梦，鱼生空釜久谙穷。
残编幸有圣贤对，闲话岂无邻曲同？衒鬻才名非老事，小诗信笔不能工。
多胜亭
程公许（宋代）

昌黎文章纬河汉，只合彯缨侍香案。帝遣骑麟下大荒，肯为吾州一笑粲。

至今千里被膏沐，犹自霱云馀绚灿。后二百年来祖侯，不以左官兴寤叹。

西园作堂娱岁丰，东城选胜湖波漫。不知此湖孰经始，秀水之涯矗堤垾。

花屿逶迤双径通，荷荡淼莽三塘贯。凭堤筑台夐清旷，羁官赖此泄愤惋。

嘉二三子南渡来，营葺颇能还旧观。风流转烛冷如铁，仆雨摧风存者半。

蹇余意倦直承明，次补适来忝藩翰。腐不能通柱后文，拙尤不辨牙筹算。

自公正须豁滞懑，时屈何能事轮奂。支倾补坏聊复尔，护邃培高足娱玩。

江山入手要弹压，风月无边供判断。高贤一语真实录，胜游虽多此为冠。

水花岸草错云锦，雨瘴清岚无界畔。忘机自与鸥鹭亲，无事从渠凫鹜散。

老仙音尘可得追，移得卢家石坚悍。题评倚重南轩翁，瞻相如瑟黄流瓒。

迂顽我岂经世具，乞身去咏南山矸。作诗聊与来者期，何去后思可称赞。

尚友三贤自不差，时复凭熊一来看。
赋以鹤羽代银甲
琴士（宋代）

峄阳孤桐鸣素丝，玉为轸兮金为徽。
四珍合就已奇绝，犹嫌指为未清彻。
负金翅管长且尖，剪成爪样鸾胶粘。
轻弦入手剩超越，却笑弹筝后银甲。
要知妙处岂在为，一抚一拍如渊明。
劝君会此不须话，世不宜真只宜假。
渚宫秋思
舒岳祥（宋代）

石树表独立，瓦蛩相与言。
双鸥定渔社，一犬护柴门。
抱翁非吾土，浮家何处村。
枕边黄黍饭，用此了乾坤。
晚至平望驿欲行阻风有怀吴中所知
梁以蘅（明代）

江云漠漠水迢迢，去越孤舟逐浪摇。微月尚堪乘晚棹，回风故遣息寒桡。

正思吴地人方迩，为问枫桥路岂遥。此夜客肠翻欲结，高栖几处莫吹箫。
梅花百咏 其六 气化成形
李江（明代）

谁知二气怎陶镕，万汇生生万古同。一个玉人坐窗外，百年老眼挂天东。

妙中参破乾坤偈，形外浑成造化工。欲问梅花谁是主，梅花无语对诗翁。
中秋赏月
范纯仁（宋代）

碧落无云玉鉴飞，净中毫发了能窥。光随酒蚁斟银榼，彩莹歌人发瓠犀。

露重已从巾角垫，轮倾欲把斗杓携。醉狂直好探蟾窟，安得陵空万仞梯。
挥麈堂二首 其二
吴渊（宋代）

恋宿怀安物我齐，况兼两世四持麾。可怜园内乐成日，却被官中捉去时。

李郭诗篇怀旧迹，欧梅歌舞怅新知。多应日后清宵梦，频到姑溪溪水湄。
偶兴 其二
韩淲（宋代）

轻风度林杪，乱山啼子规。流水去无迹，茅檐雨霏微。

乍暖复薄寒，时时整巾衣。炊烟晚色起，呼童掩柴扉。
明发曲坑二首
杨万里（宋代）

云横平野近人低，似縠如纱只隔溪。
行到溪东元不见，回头却复在溪西。
金明池 十六夜，用秦少游韵
梁清标（清代）

气暖璇霄，波融太液，宝拘分开辇路。当此夜、衣香人面，星桥畔辇尘如雨。

奈银花、火树萧条，频凝望、角抵鱼龙何处。正门掩东风，笛横别院，让与侯家歌舞。

欲倩东皇强作主。把三夕春光，一宵留住。金缕奏、漏声停滴，玉缸倒、客怀莫诉。

况年来、子野多情，看天外烽烟，人间荼苦。仗冉冉韶华，溶溶残月，都向醉乡归去。
少文挽词
戴栩（宋代）

尘外拾科名，儒袍一半青。
凄凉余旧友，端的墓新铭。
池浃骚人墨，山空隐士星。
没言犹戒佛，引葬只刍灵。
刘无损欲书十扇以韦苏州乔木生夏凉流云吐华月句作韵 其六
王安中（宋代）

枕玉袅蹄琢，簟波人字流。冰瓮贮清泚，意境已生秋。

睡馀弄徽轸，山高水幽幽。试作文王操，若人还见不。
自诸暨抵剡
潘阆（宋代）

出得云门路，风悽日夕曛。
船撑鉴湖月，路指沃州云。
山色周遭见，谿流屈曲分。
一觞还一咏，谁是右将军。
咏古十六首 其七
华镇（宋代）

黍稷无恶种，方苞藉良农。淳化混无外，殊疆蔼同风。

海滨昔未洽，盗弄潢池中。胜残无善政，矧日劳兵戎。

龚叟达事变，嘉言契清衷。鈇锧何所施，钩锄日成功。

鸡豚被封域，桑麻翳垣墉。天子念循良，召对明光宫。

醉客雅轻事，临歧愿追从。厚意难重违，归轩相与同。

终藉哲人语，清风傃渊冲。小人徇其末，所得竟无庸。

君子喻其大，道义在所攻。联裾治水衡，迟暮何从容。
送文周翰出守陕郊
范祖禹（宋代）

维师谢公衮，稷契仰高躅。
公子卷庭闱，西郊作侯牧。
飘繇丹穴凤，灿烂文昌宿。
雅望冠朝端，妙年分陕服。
彩衣照洛水，红旆驱崤谷。
荆山连太华，翠气堆群玉。
长河从天来，回斡卷坤轴。
东奔触砥柱，北向摧平陆。
壮哉山河固，屏翰神明隩。
秦人亦劳止，生气日已蹙。
兵戈困疮痍，赋敛苦敲朴。
使君得召父，庶可饱饘粥。
耕桑遍南亩，礼义兴比屋。
门前长安道，日夕击征毂。
念昔西徂东，经过厌结束。
尔来卧岩谷，十载归天禄。
犹如闭樊笼，恨未随鸿鹄。
隐几思故山，侧身望乔木。
何时拂尘衣，假道西走蜀。
驻马问甘棠，歌谣听淳俗。
豫国士
吕坤（明代）

身可漆，炭可吞。
哑癞何足辞，难酬国士恩。
君头为饮器，安用我头存。
桥下厕中谁在此，义士甘心赵襄子。
君不见东邻再嫁妻，能为后死夫。
思故人
刘过（宋代）

朋从纷如云，益觉索居甚。
肺肠百忧集，午夜不安寝。
长恐木石心，化作萋兮锦。
日暮怀佳人，霜风悄寒凛。
长歌行送友人游太梁
吕履恒（清代）

君不见秦川客子旷世之逸才，吟诗百篇酒百杯。

但见饮尽市吟酒，不知诗似黄河天上来。瀚海鹏飞蔽日月，龙门鳣起随风雷。

华岳三峰在脚底，蹴踏万里昆仑摧。三光不舒神鬼怒，帝命文鬼施禁锢。

极之所往吾道穷，东西南北游何处？洛阳古都会，才子如星布。

贾谊长沙死，苏秦燕国去。后来者谁可与言，东里之颦邯郸步。

我生在穷谷，白首事章句。与君相逢松石陬，感君却扇一回顾。

婕妤羞见邢夫人，低头下泣不敢妒。我织流黄，君织纨素，五色为章，不如衣故。

思公子兮未敢言，怨美人兮恐迟暮。浮沉谁许青云交，莫问悠悠彼行路。

以兹倾倒忘饥渴，欢娱过景参商阔。千里相思共秋月，明明在天何可掇。

惟有春风知我心，一夕吹君来颍阴。颍阴西望乡关远，白云无际山沉沉。

箕山之巅，大嵬之岑，芳草清和，夏木萧森，可以与君握手而登临。

胡为杖策大梁去，别恨还同河水深。况复今日人间世，朱亥侯嬴不得意。

但饮千钟醽醁酒，莫问十年不平事。解我囊，治君装，薜荔衣，芰荷裳。

浩然气吐青天上，下视俗物都茫茫。朽腐神奇亦何常，绵绣文章皆秕糠，水云山木生光芒。

长歌歇，天苍苍。
绍兴以后蜡祭四十二首 奉俎用《承安》。
郊庙朝会歌辞（宋代）

享以精禋，馨非稷黍。工祝致告，孔硕为俎。执事骏奔，绳绳具举。

神之嘉虞，介福是与。